KIRJALLINEN KYSYMYS E-1468/02 esittäjä(t): Cecilia Malmström (ELDR)ja Olle Schmidt (ELDR) komissiolle. Tiedotusvälineiden tilanne Puolassa.



Virallinen lehti nro 110 E , 08/05/2003 s. 0017 - 0018



KIRJALLINEN KYSYMYS E-1468/02 esittäjä(t): Cecilia Malmström (ELDR)ja Olle Schmidt (ELDR) komissiolle (27. toukokuuta 2002) Aihe: Tiedotusvälineiden tilanne Puolassa Puolan hallitus ehdotti äskettäin uutta tiedotusvälineitä koskevaa lakia, joka saattaa johtaa yksityisen radion, television ja sanomalehdistön toiminnan rajoittamiseen entisestään. Puolan parlamentin on määrä hyväksyä laki muutaman kuukauden kuluttua. Puolan poliittinen oppositio ja Puolan tasavallan presidentti Aleksander Kwasniewski ovat ilmaisseet huolestuneisuutensa uuden lain vuoksi, sillä hallituksen sanotaan pyrkivän saamaan sen avulla takaisin vaikutusvaltansa Puolan tiedotusvälineisiin. Kysymyksen esittäjät ovat saaneet myös huolestuttavia tietoja Puolan suurimman päivälehden Rzeczpospolitan erityislaatuisesta tilanteesta. Lehden kustantajan Presspublican johtajaa Gregorsz Gaudenia vastaan nostettiin helmikuussa 2002 rikossyyte yhtiölle haitallisen toiminnan vuoksi. Gregorsz Gaudenilla on sekä Puolan että Ruotsin kansalaisuus, ja siten hän on Euroopan unionin kansalainen. Siitä huolimatta häneltä on evätty passi ja oikeus matkustaa Puolan ulkopuolelle. Kustannusliike on palkannut useita kansainvälisiä tilintarkastusyhtiöitä tutkimaan asiaa, ja ne kaikki ovat kiistäneet yleisen syyttäjän päätöksen. Monet puolalaiset poliitikot pelkäävät, että hallitus pyrkii toiminnallaan saamaan takaisin poliittisen vaikutusvaltansa Rzeczpospolita-lehteen, joka oli aiemmin valtion omistama päivälehti. Puola on yksi niistä jäsenehdokasvaltioista, joiden odotetaan liittyvän pian Euroopan unioniin, ja sen on sanottu täyttävän jo nyt Kööpenhaminan kriteerit. Puolan tiedotusvälineiden vaikea tilanne, joka johtuu hallituksen toimista ja uudesta tiedotusvälineitä koskevasta laista, on kuitenkin huolestuttava. Voisiko komissio ilmoittaa, mihin toimiin se aikoo ryhtyä liittymisneuvottelujen yhteydessä uuden tiedotusvälineitä koskevan lain ja Puolan hallituksen ajaman tiedotusvälineiden politisoinnin johdosta, sillä ne saattavat johtaa Puolan yksityisten tiedotusvälineiden toiminnan rajoittamiseen entisestään? Günter Verheugenin komission puolesta antama vastaus (24. kesäkuuta 2002) Komissio toteaa määräaikaiskertomuksessaan(1) Puolan täyttävän poliittiset arviointiperusteet; myös sananvapauden merkittävimmät rajoitukset on poistettu. Huolta on kuitenkin herättänyt Puolan parlamentin käsiteltävänä parhaillaan oleva viestintälakiluonnos. Monien (sekä Puolan viestintäalan että muiden tahojen) mielestä lain hyväksyminen johtaisi yksityisten media-alan yritysten ristiinomistuksen rajoittamiseen: yksityinen kansallinen sanomalehti ei esimerkiksi voisi hankkia omistukseensa yksityistä kansallista televisioyhtiötä. Sama rajoitus ei kuitenkaan koskisi viestintäalan valtionyhtiöitä. Komissiolle toimitettiin äskettäin jäljennös lakiluonnoksesta, jonka yhdenmukaisuutta yhteisön säännöstön kanssa komission yksiköt parhaillaan arvioivat. Komission mielestä tässä vaiheessa on ennenaikaista tehdä päätelmiä poliittisten liittymisperusteiden mahdollisesta rikkomisesta, etenkin koska lakia ei ole vielä hyväksytty ja koska siihen todennäköisesti tehdään muutoksia Puolan parlamentin käsittelyssä. Komissio uskoo, että lopuksi annettava laki on sopusoinnussa yhteisön säännöstön ja Puolan muiden kansainvälisten velvoitteiden kanssa. Huolta ovat herättäneet myös Puolan suurimman päivälehden Rzeczpospolitan joitakin hallituksen jäseniä koskevat, edelleen jatkuvat rikostutkinnat, jotka tukevat väitteitä Puolan hallituksen aikeista hankkia lehti uudelleen määräysvaltaansa. Tämä antaa aihetta pohtia tiedotusvälineiden politisoitumista. Komissio seuraa viimeksi mainittuihin väitteisiin liittyvän tilanteen kehitystä tiivisti. Se muistuttaa kuitenkin, ettei unionilla ole Euroopan unionin perussopimusten mukaan toimivaltaa puuttuu maiden sisäisiin rikosasioihin. (1) KOM(2001) 700 lopullinen.